17.10.2022
ET
Euroopa Liidu Teataja
L 269/3
(12)
Kreosooti sisaldavate toodetega töödeldud puitu kasutatakse elektri- ja telekommunikatsiooniliinide postide jaoks mitmesugustel tehnilistel põhjustel (näiteks väike kaal võrreldes betoonpostidega ja vastavalt lihtsam hooldus, hea vastupidavus, pikk eeldatav kasutusiga elektri- ja telekommunikatsioonitaristute puhul, mis on ehitatud aastakümneteks, kestlik materjal).
Praegu töötatakse välja alternatiivseid biotsiide puitpostide töötlemiseks ning mitmes liikmesriigis anti hiljuti luba kasutada üht toodet, mis sisaldab vaskhüdroksiidi, DDA-karbonaadi ja penflufeeni segu.
Mõned muud biotsiidid, mille toimeaineteks on vaseühendid või kvaternaarsed ammooniumühendid, on jõudnud lubade andmise menetluse viimasesse etappi.
Siiski on vaja aega nende alternatiivsete toodete katsetamiseks ja nendega seotud kogemuste piisavaks ärakasutamiseks.
(13)
Liinipostide materjalina saab puidu asemel kasutada muid materjale, sealhulgas teras, betoon, klaaskiud ja komposiitmaterjalid, või paigaldada töödeldud puidust liinipostide ümber komposiidist kaitseümbrised.
Igal sellisel alternatiivil on eeliseid (näiteks jäikus; erinevad füüsikalised omadused; tule aeglustamine) ja puudused (nt vajadus täiendava katsetamise järele; võimalik lühem kasutusiga või muud tehnilised probleemid; kulukam kui puitpostid).
Teine alternatiiv on maa-aluste ülekandekaablite paigaldamine, eelkõige linnakeskkonnas, kuigi see võimalus võib muutuda tehniliselt keerukamaks, sõltuvalt looduslikust maastikust, mida võrk peab läbima (näiteks äärealad või mäed), ning paigaldamine ja hooldamine võib tunduda keerukam, kulukam ja mõnes olukorras ebaotstarbekas.
Puidust postide töötlemiseks kasutatava kreosoodi heakskiidu pikendamata jätmine võib avaldada majanduslikku mõju elektri- ja telekommunikatsioonitaristu käitajatele ning tekitada probleeme teatavate ülekandeliinide hooldamisel (näiteks raskesti ligipääsetavad alad, kiire reageerimine tugevate tormide korral) mõnes liikmesriigis, kus asendamine muude materjalide või maa-aluste ülekandekaablitega oleks praegu tehniliselt või majanduslikult keeruline.
(14)
Kemikaaliamet tegi kindlaks inimeste terviseriskid, mis tulenevad kreosooti sisaldavate biotsiidide kasutamisest raudteeliiprite ja liinipostide töötlemiseks töötajatele, kelle ülesandeks on puitu töödelda, liinipostide paigaldajatele ning üldsuse kokkupuutest.
Tuleks rakendada riskivähendusmeetmeid, et võimalikult palju piirata kokkupuudet kreosoodiga, näiteks kasutada mehaanilisi või automatiseeritud protsesse, et vältida töödeldud puidu käsitsi käitlemist, ning tagada, et töötajad kannavad isikukaitsevahendeid, ning et töödeldud puit ei ole ladustamise ajal üldsusele kättesaadav.
Samuti on kindlaks tehtud keskkonnariskid, kuna kreosoot on väga püsiv, toksiline ja väga bioakumuleeruv, ning tuleks rakendada riskivähendusmeetmeid, et piirata keskkonna kokkupuudet kreosoodiga nii palju kui võimalik, näiteks kehtestades tingimuse, et tööstuslik kasutamine peab toimuma eraldatud alal või kõval vedelikukindlal alusel, millelt äravool on takistatud; et värskelt töödeldud puit tuleb pärast töötlemist ladustada varju alla ja/või kõvale vedelikukindlale alusele, et vältida töötlemisjääkide sattumist otse pinnasesse, kanalisatsiooni või vette; ning et kõik toote kasutamisest tekkinud jäägid tuleb koguda taaskasutuseks või kõrvaldamiseks.
(15)
Kogutud teabe põhjal järeldati, et toimeaine kreosoodi biotsiidides kasutamise heaks kiitmata jätmine avaldaks liiga suurt negatiivset mõju ühiskonnale võrreldes riskidega, mis tulenevad selle aine kasutamisest raudteeliiprite ning elektri- ja telekommunikatsiooniliinide postide valmistamiseks kasutatava puidu töötlemisel.
Seega on määruse (EL) nr 528/2012 artikli 5 lõike 2 punktis c sätestatud tingimus kõnealuste kasutusviiside puhul täidetud.
(16)
Seepärast on asjakohane pikendada heakskiitu, mis on antud kreosoodi kasutamisele tooteliiki 8 kuuluvates biotsiidides, kui järgitakse teatavaid tingimusi.
(17)
Kreosoot on määruse (EL) nr 528/2012 artikli 10 lõike 1 punktide a, d ja e kohaselt asendamisele kuuluv aine ja seega kõnealuse määruse artikli 10 lõike 4 kohaselt kehtib heakskiidu uuendamine mitte rohkem kui seitse aastat.
(18)
Selleks et hoida inimeste ja keskkonnaga kokkupuude minimaalsel tasemel, tuleks biotsiidide kasutamiseks anda luba üksnes puidu töötlemiseks vaakumsurveimmutuse teel tööstusrajatistes, et valmistada raudteeliipreid või elektri- või telekommunikatsiooniliinide poste.
Toodete hindamisel peaks hindama kooskõlas määruse (EL) nr 528/2012 VI lisa punktiga 10 ka seda, kas selle määruse artikli 5 lõikes 2 esitatud tingimused on täidetud.
Tuleks sätestada, et toodete kasutamiseks liikmesriikides võib anda loa üksnes juhul, kui määruse (EL) nr 528/2012 artikli 5 lõike 2 punktis c sätestatud tingimus on täidetud.